Mɛɛ Gbɛ Nɔ Yehowa Odasefoi Akpokpaa Nɔkwɛlɔi Yeɔ Amɛbuaa Amɛ?\nKristofoi A-Greek Ŋmalɛ lɛ tsĩɔ Barnaba kɛ bɔfo Paulo tã waa. Hii nɛɛ sɔmɔ akɛ nɔkwɛlɔi gbɛfalɔi yɛ blema Kristofoi lɛ abeiaŋ ni amɛsara asafoi lɛ. Mɛni hewɔ? Amɛnyɛmimɛi Kristofoi lɛ ahilɛkɛhamɔ kã amɛtsui nɔ waa. Paulo kɛɛ akɛ eetao ‘eku esɛɛ ni eyasara nyɛmimɛi lɛ’ ni ekwɛ bɔ ni amɛyɔɔ. Ejɛ esuɔmɔ mli efã gbɛ shitoi ohai abɔ koni eyawo amɛ hewalɛ. (Bɔfoi 15:36) Nakai nɔŋŋ nɔkwɛlɔi gbɛfalɔi ni yɔɔ ŋmɛnɛ lɛ hu shweɔ ni amɛfee.\nAmɛbaa koni amɛbawo wɔ hewalɛ. Kpokpaa nɔkwɛlɔ fɛɛ kpokpaa nɔkwɛlɔ saraa asafoi aaafee 20, ni eyeɔ otsi yɛ amɛteŋ eko fɛɛ eko ŋɔɔ, ni efeɔ enɛ shii enyɔ daa afi. Wɔbaanyɛ wɔná nyɛmimɛi hii nɛɛ kɛ amɛŋamɛi, kɛ́ amɛbote gbalashihilɛ mli lɛ, aniiashikpamɔi lɛ ahe sɛɛ waa. Amɛbɔɔ mɔdɛŋ waa akɛ amɛbaale onukpai kɛ gbekɛbii fɛɛ, ni amɛyɛ he miishɛɛ akɛ amɛbaafata wɔhe kɛya shiɛmɔ ni amɛkɛ wɔ aya wɔ-Biblia mli nikaselɔi lɛ aŋɔɔ. Nɔkwɛlɔi nɛɛ kɛ asafoŋ onukpai lɛ yasaraa asafoŋbii lɛ. Agbɛnɛ hu, amɛhãa wiemɔi yɛ asafoŋ kpeei, kpeei bibii, kɛ kpeei wuji ashishi ni amɛkɛwoɔ wɔ hewalɛ.​—Bɔfoi 15:35.\nAmɛsusuɔ mɔ fɛɛ mɔ he. Bɔ ni asafoi lɛ jáa Nyɔŋmɔ amɛhãa lɛ ji nɔ titri ni kã kpokpaa nɔkwɛlɔi lɛ atsui nɔ waa. Amɛkɛ asafoŋ onukpai lɛ kɛ asafoŋ sɔɔlɔi lɛ kpeɔ ni amɛkwɛɔ bɔ ni asafo lɛ yaa ehiɛ ehãa, ni amɛwoɔ amɛ ŋaa yɛ bɔ ni amɛbaafee amɛtsu amɛsɔ̃i ahe nii jogbaŋŋ lɛ he. Amɛyeɔ amɛbuaa gbɛgbalɔi lɛ koni amɛnyɛ amɛtsu shiɛmɔ nitsumɔ lɛ jogbaŋŋ, ni amɛyɛ he miishɛɛ akɛ amɛbaale mɛi hei ni kɛ asafo lɛ bɔɔ lɛ kɛ bɔ ni amɛyaa amɛhiɛ amɛhãa. Nyɛmimɛi hii nɛɛ ateŋ mɔ fɛɛ mɔ jɛɔ etsuiŋ ekɛ ehe shãa afɔle, ni amɛji ‘wɔnanemɛi nitsulɔi yɛ wɔhilɛkɛhamɔ hewɔ.’ (2 Korintobii 8:23) Esa akɛ wɔkase amɛhemɔkɛyeli lɛ kɛ bɔ ni amɛkɛ amɛhe ehã kɛjáa Nyɔŋmɔ lɛ.​—Hebribii 13:7.\nTe obaafee tɛŋŋ oná amɛsaramɔ lɛ he sɛɛ lɛ?\nKadimɔ be ni kpokpaa nɔkwɛlɔ lɛ baaba ebasara nyɛsafo lɛ yɛ okalanda lɛ nɔ, koni wiemɔi ni ebaahã yɛ Maŋtsɛyeli Asa lɛ nɔ lɛ eko eko akaŋmɛɛ bo. Kɛ́ obaasumɔ ni lɛ loo eŋa afata mɔ ni kɛ bo kaseɔ nii lɛ he nakai otsi lɛ ni akɛ bo akase Biblia lɛ koni no ahã ole amɛ jogbaŋŋ lɛ, hã mɔ ni kɛ bo kaseɔ nii lɛ ale.\nKɛmaje Mɔ Ko Kɛmaje Mɔ Ko Mɛɛ Gbɛ Nɔ Kpokpaa Nɔkwɛlɔi Yeɔ Amɛbuaa Wɔ?